Citynomadi opastaa kymmenille reiteille Tampereella – Englanninkielisille reiteille olisi kasvavaa kysyntää

REITIT Reittipalveluun kaivataan nyt englanninkielisiä reittejä turisteille.

Citynomadista löytyy muun muassa pyhiinvaelluskierroksia. Kuvakaappaus/Citynomadi

Marjo Rämö

Citynomadi-reittipalvelussa olisi kysyntää englanninkielisille reiteille, joissa esitellään Tamperetta. Citynomadi on tamperelainen yritys, jonka kehittämä palvelu mahdollistaa erilaisten reittien tekemisen älypuhelimiin.

– Tällä hetkellä moni reitti on saatavilla vain suomeksi. Englanninkielisille reiteille olisi varsinkin turistien keskuudessa kovasti kysyntää, Citynomadin toimitusjohtaja Merja Taipaleenmäki kertoo.

Citynomadissa on kymmeniä erilaisia Tampere-reittejä. Sovelluksessa on esimerkiksi kolmisenkymmentä pyhiinvaellusreittiä Tampereelle ja lähialueille. Pyhiinvaellusreitit on suunnitellut Tampereen seurakuntayhtymä.

Lempäälästä mukana on Kuokkalan museoraitti ja Ylöjärveltä Eppu Normaalin Ylöjärvi.

– Eppu Normaali -reitillä on myös audiomateriaalia, Taipaleenmäki vinkkaa.

Palvelussa on mukana myös Tampereen Muumimuseo. Reitti aktivoituu käyttäjälle Muumimuseon ovilla.

– Siellä on paljon sellaista tietoa, jota ei ole näyttelyssä. Tämä reitti aktivoituu tekijänoikeussyistä vain Muumimuseossa, ja reittiä voi tutkailla vielä muutaman tunnin ajan vierailun päätyttyä.

Muumireitti on saatavilla suomeksi, ruotsiksi, englanniksi ja japaniksi. Lisäksi reitistä on tehty selkokielinen opastus ja kuvailutulkkaus.

Citynomadissa on löydettävissä myös Tampere-talon sisäpaikannus, joka kertoo muun muassa sen, missä vessat ja naulakot sijaitsevat.

– Se on aika iso talo, jossa vieraat saattavat eksyä helposti.

Palvelussa on sekä virallisten tahojen että yksittäisten henkilöiden tekemiä reittejä. Tampereelta yksittäisten henkilöiden tekemiä reittejä on yli 50.

– Ihmisillä paljon hiljaista tietoa mielenkiintoisista paikoista. On hienoa saada reittejä, joita tekevät erilaisista taustoista tulevat ihmiset.

Citynomadista löytyy muun muassa Tampereen naisia -patsaskierros, Herrainmäki, Suolijärven reitti ja Pietilöiden Tampere.